
CUVINT ÎNAINTE 


n crugul vremurilor care au aşternut şi au lăsat pagini de 
| strălucire în istoria atît de zbuciumată a poporului român, 
| anul 1688 reprezintă o culme cu nimb de referință prin 
ata agonisită culturală, datorată activităţii de mai înainte a cen- 
trelor tipografice de la Dealu, Sibiu, Braşov, Orăștie, Bălgrad (Alba 
Iulia), Govora, Iaşi, Tîrgovişte şi Bucureşti. Poporul român a fost 
printre puţinele popoare europene care, mai ales în secolul al 
XVII-lea, a avut un atît de neprețuit privilegiu de exprimare în 
graiul propriu - prin scris şi tipar - a conţinutului credinţei şi cultu- 
rii lui. Se ştie că ființa şi rostirea românească îşi datorează, într-o 
mare măsură, începuturile, dăinuirea şi identitatea spirituală şi 
vestirii Cuvîntului evanghelic în ogorul credinţei strămoşilor noştri, 
aşezaţi cu rădăcini adînci în ținuturile unde acum ne aflăm noi 
românii, urmașii lor. 

Roade ale Cuvîntului evanghelic, ale statorniciei cu care 
vrednicii noştri înaintaşi au păstrat credinţa şi graiul străbun pe 
aceeaşi vatră, din neam în neam, au fost şi strădaniile lor închinate 
tălmăcirii, copierii şi mai apoi tipăririi de cărţi româneşti. În această 
statornică strădanie îşi are izvorul şi apariția în anul 1688 a 
Bibliei de la Bucureşti, cunoscută şi sub numele de 
Biblia lui Şerban Cantacuzino,oriBiblia de la 1688. 
Această Sfîntă Scriptură, altfel zis Cuvîntul lui Dumnezeu,tipărită 
acum pentru prima oară în întregime, în limba 
română, pune pe fiinţa noastră etnică pecetea unității de grai, de 
neam şi de spiritualitate şi, împreună cu alte numeroase tipărituri 
bisericeşti în graiul străbun, apărute mai dinainte, proclamă triumtul 
limbii române în Biserica şi în cultura noastră naţională. 

A fost voia şi lucrarea lui Dumnezeu ca în cetatea de Scaun 
Bucureşti, capitala de mai apoi a României, în Tipografia Mitropo- 
liei Ţării Româneşti, să se înmănuncheze - în Biblia de la 
1688 — ostenelile cărturăreşti ale tuturor celor care, din mai 
bătrîne timpuri, au trudit la înveşmiîntarea Cuvîntuliui lui Dumne- 
zeu în graiul dulce al strămoşilor noştri din Ţara Românească, Mol- 
dova şi Transilvania. S-a împlinit astfel ceea ce citim în prologul 
Evangheliei Sfîntului Apostol Ioan: „La început a fost Cuvintul“ 
(loan I, 1). 

Întorcîndu-ne gîndul la începutul lucrării Cuvîntului lui 
Dumnezeu, vestit prin părțile noastre, mai întîi în codrul de pământ 
dintre Dunăre şi Mare - în Dobrogea, deci - şi cunoscut apoi destul 

de timpuriu chiar, în toate celelalte ţinuturi ale patriei noastre, ne 
apare chipul smerit de misionar al Sfîntului Apostol Andrei, cel întîi 
chemat. De la acest Apostol socotit evanghelizator şi al neamului 
nostru, la episcopii de Tomis (Constanţa de azi): Vetranion, care în 
anul 369 în catedrala din acest oraş-capitală a apărat ortodoxia 
niceeană în fața împăratului Valens simpatizant al arianismului, 
Gherontie, numit de contemporani „dreptarul ortodoxiei“, Teotim 


Filosoful, scriitor şi prieten al Sfîntului loan Gură de Aur, trecut de 


Biserică între sfinți, Timotei, participant la Sinodul III ecumenic de 
la Efes (431), Ioan, ierarh învăţat şi erudit teolog, Paternus, Valen- 
tinian ş.a.; de la martirii dobrogeni din secolul IV, dintre ale căror 
moaşte unele stau la temeliile bazilicilor paleocreştine ce s-au 
descoperit în această parte a țării noastre; ori de la Sfîntul loan 
Casian şi Dionisie cel Mic, „scitani“, adică dobrogeni de neam, stele 
alese ale literaturii creştine din vremea lor, la diaconul Coresi, la 
mitropoliţii Simion Ştefan al Ardealului, Varlaam şi Dosoitei 2: 
Moldovei sau Teofil, Ştefan, Varlaam, Teodosie şi Antim Ivireanu: 
ai Țării Româneşti, lucrarea şi înriurirea Cuvîntului întrupat ale 
Sfintei Scripturi au sporit şi rodit fără încetare, îmbogățind profund 
spiritualitatea şi cultura noastră națională, etosul românesc. Cu 
astfel de îndatorire sfîntă, toți aceşti vrednici înaintaşi au slujit 
creşterea culturii şi luminarea minţii fiilor poporului românesc. Din 
comoara viețuirii şi înțelepciunii lor, se desprinde adevărul că nea- 
mul nostru a trăit nu numai tradiţia apostolică şi patristică, oglin- 
dită în străvechea sa cultură şi în arta sa bisericească, legată de 
viața liturgică, ci, o spunem din nou, pînă la urmă, acum trei sute de 
ani, în 1688, a izbutit să aibă însăşi Biblia întreagă, tipărită în graiul 
său, aşa cum îi cerea şi îi cere dreapta sa credință. 


Biblia de la Bucureşti îşi află firescul său început în 
strădaniile anonimilor traducători în limba română ai textelor script: 
ristice rotacizante, ajunse pînă la noi numai în manuscrise de prin 
secolele XV şi XVI şi cuprinzînd mai ales Psaltirea şi Apos- 
tolul; în opera lui Filip Moldoveanul, diortositorul Evanghe - 
liarului slavo-român imprimat la Sibiu în 1551-1553; în 
tipăriturile diaconului Coresi şi ale preoţilor din Scheii Braşovului, 
care, în a doua jumătate a secolului al XVI-lea, l-au ajutat să dea la 
lumină Tetraevanghelul, Liturghierul, Psaltirea şi 
alte cărţi în limba română; în truda tălmăcitorilor Paliei de la 
Orăştie din 1582, precum şi în cea a Mitropolitului Simion Ştefan al 
Ardealului, căruia îi datorăm apariţia Noului Testament de 
la Bălgrad şiauneiPsaltiri în anii 1648 şi, respectiv, 1651. În 
paginile Bibliei de la Bucureşti se contopesc - fireşte - şi 
ostenelile cărturăreşti ale Mitropolitului Varlaam al Moldovei, care 
ne-a lăsat Cazania sau Cartea românească de învăţă- 
tură, cuprinzînd tilcuirea Evangheliilor duminicale; scrierile 


Mitropolitului Dosoftei, autorul Psaltirii în versuri şi tra- 
ducătorul Paremiilor şialPsaltirii în româneşte; sîrguința 
eruditului spătar moldovean Nicolae Milescu, care, în a doua parte 
a secolului al XVII-lea, a tălmăcit în graiul neamului său Vechiul 
Testament; lucrările traducătorilor Evangheliei (1682) şi 
Apostolului (1683) - tipărite la Bucureşti în timpul Mitropoli- 
tului Teodosie (1668-1672; 1679-1708) — care introduc temeinic, în 
slujbele bisericeşti, citirile din Sfînta Scriptură în limba română; şi 
strădaniile altor numeroşi cărturari şi patrioți, ştiuți şi neştiuți, care au 
trudit la înveşmiîntarea în grai românesc a acestei Cărţi a Cărţilor, care 
este Sfînta Scriptură. Monumentul de cultură românească de la 1688 se 
înalță măreț pe temelia trainică aşezată de aceşti străluciți înaintaşi. El 
reprezintă punctul culminant al unui necurmat urcuş, deplin grăitor 
despre istoria luminoasă a devenirii şi formării limbii noastre literare, 
ună şi aceeaşi pe întregul nostru teritoriu național, în toate provinciile 
şi teritoriile locuite de români din timpuri străvechi. 


Biblia de la Bucureşti este o elocventă, strălucită şi 
netrecătoare sinteză care uneşte într-un întreg, - purtînd însă pecetea 
îmbunătățirii -, tezaurul de grai, de simţire şi de cugetare al întregului 
neam românesc. Ea este temeiul sănătos şi trainic pe care s-a dezvoltat, 
printr-un lung proces de creație şi selecție, limba noastră literară de azi. 
Le-a revenit cărturarilor neamului menirea de cinste şi de răspun- 
dere de a spori zestrea de cuvinte a acestui grai cu „frumuseți şi 
prețuri noi“ - cum spune Tudor Arghezi -,aducîndu-l în starea de a 
da expresie celor mai înalte gîndiri şi celor mai alese simțăminte 
omeneşti. S-a spus, pe bună dreptate, că toată armonia poeziei emi- 
nesciene, ca şi farmecul fără seamăn al operelor marilor noștri 
scriitori de mai tîrziu se află - virtual - în limba românească a 
Bibliei de la Bucureşti, aşa cum floarea înmiresmată şi 
rodul de preţ se află în sămînţă. 

Dar, în acelaşi timp, această Biblie este şi o nobilă și generoasă res- 
tituire de vorbire către poporul, al cărui geniu creator a făurit-o, şi către 
limba acestuia, ajunsă însă pe o nouă şi mai înaltă treaptă a desăvîrşirii 
sale, ceea ce e o ofrandă aleasă şi curată adusă pe sanctuarul în care 
arde neîncetat flacăra de-a pururi vie a evlaviei străbune. 

Stăpiînit de această rîvnă s-a dovedit şi domnitorul Țării Româ- 
neşti Şerban Cantacuzino, inițiatorul şi susținătorul hotărît al tipă- 
ririi unei astfel de monumentale opere, motiv pentru care ea a 
intrat definitiv în istorie şi sub numele de Biblia lui Şerban. 
Nu trebuie însă trecute cu vederea nici „îndemînarea“ şi „osîrdia“ 
depuse întru ducerea la bun sfîrşit a „acestui dumnezeiesc lucru“ 
de către nepotul său, marele logofăt Constantin Brîncoveanu care, 
încă pe cînd cartea nu era pe deplin săvirşită, i-a urmat în scaunul 
voievodal. De asemenea, cu acest prilej, şi Mitropolitul Teodosie al 


Țării Româneşti s-a arătat a fi la înălțimea evenimentului istoric pe 
care îl trăia întreaga suflare românească din acel timp, căci nu 
numai că a binecuvîntat apariția primei Biblii integrale româneşti, 
ci — în acelaşi timp - a consimțit ca ea să se imprime în tiparnița 
„scaunului Mitropoliei Bucureştilor“, înființată în anul 1678 de 
Mitropolitul Varlaam (1672-1679; 71702). 

Anul acesta, cînd se împlinesc 300 de ani de la apariţia Bibliei 
de la Bucureşti, înțelegem mai adînc ceea ce a însemnat, prin 
veacuri, statornicia strămoşească şi românească. Biblia de la 
1688 ni se înfăţişează ca rod al unităţii de simţire românească de 
pretutindeni, de care era însuflețit şi inițiatorul acestei istorice 
lucrări, voievodul Serban Cantacuzino. Dacă pentru credincioşii 
din acea vreme era un „sfeaşnic“, pentru noi ea este expresia grăi-- 
toare a dorinței de unitate a celor ce erau una prin obîrşie, limbă şi 
credință, mistuiți fără încetare de idealul păstrării şi slujirii unității 
bisericeşti şi româneşti. Înfăptuirea acestui unic act de culturi 
românească, în secolul în care întregul nostru neam îşi afirma cu 
tărie conştiinţa de sine, este dovada de netăgăduit că acei ce erau 
una din punct de vedere spiritual năzuiau să vieţuiască, în aceeaşi 
unitate, întru dobîndirea idealului sfînt de făurire a libertății 
şi independenței naționale. Cuvîntul lui Dumnezeu rostit în grai 
românesc a fost un incontestabil factor determinant la întărirea și 
împlinirea acestei fireşti şi nobile năzuinţe. 

Anul 1988 este pentru ierarhii, slujitorii şi dreptmăritorii 
creştini, de pe toate plaiurile româneşti, prilej de omagiere a tutu- 
ror celor ce au contribuit la apariţia Bibliei de la Bucureşti. 
Si cel mai ales omagiu pe care îl putem aduce acestor vrednici 
înaintaşi este reeditarea ştiinţifică a acestei Biblii, oferind cititorilor 
de azi textul de la 1688 - în facsimil -, precum şi transcrierea aces- 
tuia în alfabet latin, pentru ca astfel să se poată constata caracteri 
ei de „document de consolidare a limbii literare româneşti“, şi, toto- 
dată, pentru ca acesta - textul de la 1688 - să poată fi pus la înde- 
mâna cercetătorilor, spre a-l studia sub felurite aspecte. Reeditarea 
de acum a Bibliei de la București este un act de restituire 
integrală a unui document al dăinuirii şi îndreptăţirii noastre isto- 
rice, către urmaşii legitimi ai înaintaşilor care i-au asigurat o intrare 
triumfală în istoria culturii noastre naţionale. 

Noua ediție a Bibliei de la 1688 vede lumina tiparului, 
cu voia lui Dumnezeu, în Editura şi Tipografia Institutului Biblic şi de 
Misiune al Bisericii Ortodoxe Române, care moşteneşte şi continuă 
viaţa şi lucrarea vechii tiparnițe din Bucureşti a Mitropoliei Țării 
Româneşti. Prin această realizare, cu adîncă emoție şi cu simţămîn- 
tul de aleasă bucurie sufletească, sărbătorim tricentenarul exis- 
tenţei întregii Biblii româneşti în Biserica noastră strămoşească. 


Se cuvine să subliniem că inițiativa pentru înfăptuirea aces- 
tei lucrări aparţine vrednicului de pomenire Patriarhul Dr. Iustin 
Moisescu (Ț31 iulie 1986), care ne-a încredințat - cu ani în urmă - 
coordonarea lucrărilor în vederea tiparului. Această încredințare a 
fost dusă la bun sfîrşit, cu rivnă, devotament şi deosebită compe- 
tenţă, de un mănunchi de reputați slujitori şi cunoscători ai scrisu- 
lui vechi bisericesc, în frunte cu Profesorul doctor docent Ioan C. 
Chiţimia. Numele tuturor colaboratorilor, precum şi ale tuturor 
ostenitorilor care şi-au adus valoroasa lor contribuție la apariţia 
Bibliei jubiliare sînt înscrise pe o pagină specială. 

Pentru acest sărbătoresc popas, de care ne-am învrednicit, se 
cuvine să înălţăm lui Dumnezeu, Cel în Treime închinat, cuvînt de 
slavă şi adîncă mulțumire. 


La Praznicul 
Adormirii Maicii Domnului 
1988 

PATRIARHUL BISERICII ORTODOXE ROMÂNE 


